દરેક નાગરિક રાષ્ટ્રના કેન્દ્રસ્થાને છે. દરેકના કાર્યનું મહત્ત્વ છે. કોઇપણ કામ નાનું કે મોટું નથી. ગીતાકાર કહે છે, "તમારા કર્તવ્યને વહન કરીને સિદ્ધિને પામો". કલ્પના કરો કે કોઇ કૃષિકાર સંસાધનોનો શ્રેષ્ઠ ઉપયોગ કરીને ઉત્તમ ગુણવત્તાના મબલખ અન્ન-વસ્ત્ર સર્જે તો દેશ આવશ્યક ચીજવસ્તુઓ બાબતે સ્વાવલંબી થાય. આ કંઇ નાની સૂની વાત નથી. એક શિક્ષક પોતાના વિદ્યાર્થીઓમાં સંસ્કાર અને સામર્થ્ય કેળવી શકે અને તે દ્વારા રાષ્ટ્ર નિર્માણના કાર્યમાં સીધું યોગદાન આપી શકે. કોઇ અવકાશવિજ્ઞાની વૈજ્ઞાનિક શોધખોળોનો શિક્ષણ ક્ષેત્રે ગુણવત્તા અને સર્વવ્યાપકતા લાવવા ઉપયોગ કરે તો રાષ્ટ્રની માનવ સંપદાના વિકાસમાં કેવડું મોટું યોગદાન આપી શકે!